钦定古今图书集成/明伦汇编/官常典/第657卷 > 朱继芳
## 钦定古今图书集成/明伦汇编/官常典/第657卷 > 朱继芳

按《靖江县志》：“继芳，阳糓人。以选贡。万历二十八年授
靖江丞。甫至即革例缗数十项。爱民如子，厚生吊死，
施糜药，设义冢，皆以俸锾资之。御下特峻厉，不少假
借。尝摄县篆，掾属稍舞文，辄以法痛绳之，官吏肃然。
性质俭，不御酒肉，夏葛冬褐，至敝垢不易。不谄事上
官，于署圃植蔬蓏，熟则饷同官曰：‘使共领略此味’。尤”
喜崇饰文教，稽求故实，如修黉序、开西关、定滩额，皆
悉心为之计，经久不苟且，粉泽一时。公馀则赋诗课
子，《伊吾》声达户外。其署政之岁，麦秀两岐。后调武昌
卫经历，去之日，送者填巷陌，随行惟萧然敝橐，一老
苍头，二女媪绽衣策蹇而已